RAPPORT FRA KOMMISSIONEN TIL EUROPA-PARLAMENTET OG

RÅDET

om Kommissionens udøvelse af de beføjelser til at vedtage delegerede retsakter, der er tillagt den ved Europa-Parlamentets og Rådets forordning (EU) nr. 692/2011 om europæiske statistikker om turisme

1. INDLEDNING

Der blev ved Europa-Parlamentets og Rådets forordning (EU) nr. 692/2011 etableret en fælles ramme for systematisk udvikling, udarbejdelse og formidling af europæiske statistikker om turisme i Den Europæiske Union. Den afspejlede de ændringer, der er sket i karakteren af turismeøkonomien og turisternes adfærd, siden Rådets direktiv 95/57/EF trådte i kraft, og var en reaktion på de ændringer i brugernes behov, der følger heraf.

Forordning (EU) nr. 692/2011 giver Kommissionen beføjelser til at vedtage delegerede retsakter vedrørende:

ændring af definitionerne med henblik på at tilpasse disse definitioner til ændringer i internationale definitioner (artikel 2, stk. 2)

ændring af fremsendelsesfristerne for data for at tage hensyn til den økonomiske, sociale eller tekniske udvikling (artikel 9, stk. 5) og

tilpasning af bilagene for at tage hensyn til den økonomiske, sociale eller tekniske udvikling. Dog kan Kommissionen ikke ændre bestemmelser i bilaget om de krævede datas frivillige karakter og begrænsningen af dataindsamlingen (artikel 3, stk. 2).

Ved forordning (EU) nr. 692/2011 understreges yderligere betydningen af, at Kommissionen gennemfører relevante høringer under sit forberedende arbejde, herunder på ekspertniveau, inden den udøver sine beføjelser.

2. RETSGRUNDLAG

Denne rapport forelægges i henhold til artikel 11, stk. 2, i forordning (EU) nr. 692/2011. I henhold til denne bestemmelse tillægges Kommissionen beføjelser til at vedtage delegerede retsakter for en periode på fem år fra den 11. august 2011, og den skal senest ni måneder inden udløbet af femårsperioden udarbejde en rapport vedrørende delegationen af beføjelser.

3. UDØVELSE AF DE DELEGEREDE BEFØJELSER

Siden forordning (EU) nr. 692/2011 trådte i kraft, har Kommissionen vedtaget en delegeret retsakt, nemlig Kommissionens delegerede forordning (EU) nr. 253/2013. Ved denne forordning blev visse definitioner i forbindelse med niveauer for fuldført uddannelse ændret med henblik på at afspejle ændringer i International Standard Classification of Education (ISCED).

Det blev anset for nødvendigt at udøve beføjelserne på grund af revisionen af International Standard Classification of Education (ISCED), der blev vedtaget af UNESCO (De Forenede Nationers Organisation for Uddannelse, Videnskab og Kultur) på dens 36. Generalkonference i november 2011. I henhold til artikel 2, stk. 2, i forordning (EU) nr. 692/2011 kan Kommissionen vedtage delegerede retsakter vedrørende tilpasning af definitioner, der anvendes i EU-statistikker, til ændringer i internationale definitioner.

Ved Kommissionens delegerede forordning (EU) nr. 253/2013 blev der foretaget følgende ændringer af bilag II til forordning (EU) nr. 692/2011:

Alle henvisninger til variablen eller den socioøkonomiske opdeling "uddannelsesniveau" blev ændret til "højeste fuldførte uddannelse".

Alle henvisninger til kategorierne "lavt niveau (ISCED 0, 1 eller 2), mellemniveau (ISCED 3 eller 4), højt niveau (ISCED 5 eller 6)" blev ændret til "første sekundærtrin eller derunder, andet sekundærtrin og postsekundær undervisning (bortset fra videregående uddannelse), videregående uddannelse".